SAMCO เผยกำไรปี 58 โตเกิน 20% ใจดีแจกปันผล 0.12 บ./หุ้น XD 18 เม.ย.นี้
SAMCO เผยกำไรปี 58 โตเกิน 20% มาที่ 121.66 ลบ. เพิ่มขึ้น 22% จากปีก่อนมีกำไร 99.90 ลบ. หลังรายได้ขายอสังหาฯพุ่ง ใจดีแจกปันผล 0.12 บ./หุ้น XD 18 เม.ย.59 กำหนดจ่ายปันผล 4 พ.ค.59
17 ก.พ. 2559

บริษัท สัมมากร จำกัด (มหาชน) หรือ SAMCO และบริษัทย่อย รายงานผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 121.66 ล้านบาท หรือ 0.21 บาทต่อหุ้น เพิ่มขึ้น 22% จากปีก่อนที่มีกำไรสุทธิ 99.90 ล้านบาท หรือ 0.17 บาทต่อหุ้น
ทั้งนี้ผลการดำเนินงานในช่วงดังกล่าวเพิ่มขึ้นเนื่องจากบริษัทมีรายได้รวมเพิ่มขึ้น 358.93 ล้านบาท หรือคิดเป็นร้อยละ 31.21 เมื่อเทียบกับปี 2557 มาจากธุรกิจขายอสังหาริมทรัพย์ รายได้จากคอนโดจำนวน 353.97 ล้านบาท
นอกจากนี้ได้ประกาศจ่ายปันผลงวดดำเนินงานวันที่ 1 ม.ค. 2558 ถึงวันที่ 31 ธ.ค. 2558 เป็นเงินสดจำนวน 0.12 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 18 เม.ย. 2559 และกำหนดจ่ายเงินปันผลในวันที่ 4 พ.ค. 2559